
A generációs szakadék megjelenése a rendőrségi kommunikációban

A Z generáció (1995 és 2009 között születettek) elérte azt a kort, amikor is belép a munka világába, így az idősebb generációknak egy merőben más felfogású, tulajdonságú és igényű kollégákkal kell együtt dolgozni. Ez alól a rendőrség sem kivétel. Dolgozatomban a rendészeti kommunikáció témakörén belül elsősorban a szervezet belső kommunikációját vizsgálom, illetve a generációs különbségek megjelenését. Kutatói munkám célja feltárni az állomány tagjai között fennálló ellentéteket és különbségeket, amelyek jelentős részben kommunikációs síkon jelentkeznek.
Munkám során arra keresem a választ, hogy a rendőrség belső kommunikációjában hogyan mutatkozik meg a (több) generációs különbség, illetve milyen nehézségek merülnek fel a fiatal és az idősebb generáció közti interakció során. Továbbá, hogy milyen mértékben vannak jelen szorongások, ellentétek, nézeteltérések, valamint mennyiben és miben válik előnyére vagy hátrányára a szervezetnek a teljesen új tulajdonságokkal rendelkező és szemléletmódú kollégák megjelenése.
A dolgozat során röviden ismertetésre kerül a kommunikáció története, annak típusai és szintjei, különös tekintettel a szervezeti kommunikációra. Ezt követően bemutatom a rendészeti kommunikációt, valamint ennek a külső és belső színterét, és a kommunikáció szerepét a rendvédelemben. Mindemellett a generáció fogalmát, a generációelméletet, valamint az egyes generációk jellemzését is fontosnak tartom kifejteni.
A generációs különbségek rendőrségen belüli megjelenését, az általa okozott vélt vagy valós problémák is említésre kerülnek a dolgozatban. A problémákat egy kérdőíves kutatással bizonyítom vagy épp cáfolom, melynek célközönsége a Nemzeti Közszolgálati Egyetem Rendészettudományi Kar Z generációs hallgatói. Konklúzióként a feldolgozott szakirodalom, illetve a kiértékelt kérdőív eredményének függvényében igyekszem megfogalmazni olyan új módszereket és lehetőségeket, melyek alkalmazása hatékonyabbá teheti a (teljes) hivatásos állomány kommunikációját, valamint fejlesztheti az együttműködést.



